KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2023. november 22-i ülésére)

TÁRGY: 

A KISKŐRÖS, PETŐFI SÁNDOR TÉR 3. SZÁM ALATTI 3093/A/53 ÉS A 3093/A/54 HRSZ-Ú IRODAHELYISÉG ADÁSVÉTELE
A Horizont Handels und Indrustrie AG Magyarországi Fióktelepének vezető tisztségviselője Kiskőrös Város Önkormányzata részére megvételre ajánlotta fel a tulajdonában lévő Kiskőrös, Petőfi Sándor tér 3. szám alatti társasházban lévő 3093/A/53 hrsz-ú, 18 m2 alapterületű, kivett iroda rendeltetésű és a 3093/A/54 hrsz-on nyilvántartott 12 m2 alapterületű, kivett iroda rendeltetésű helyiségeket.
A fent nevesített társasházban, a Magyar Államot követően Kiskőrös Város Önkormányzata rendelkezik a legnagyobb tulajdoni hányaddal, a szomszédos irodahelyiség is önkormányzati tulajdon.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 18. § (1) bekezdésében foglaltak szerint az önkormányzat visszterhes tulajdonszerzése ingatlan esetében kizárólag a képviselő-testület döntése alapján lehetséges. A vagyonrendelet 18. § (2) bekezdése alapján az önkormányzati tulajdonszerzést megelőzően a vagyonelem forgalmi értékének meghatározásáról a Polgármesteri Hivatal az általa megjelölt szakértő útján gondoskodik.
Az ingatlanforgalmi szakértő az irodahelyiségek együttes forgalmi értékét bruttó 8.700.000 Ft összegben határozta meg. Az irodák tulajdonosa az ingatlanforgalmi szakértő által meghatározott bruttó értéket elfogadta azzal a tájékoztatással, hogy az általános forgalmi adóról szóló 2007. évi CXXVII törvény 142 § (1) bekezdés e) pontja alapján az adófizetésre a vevő kötelezett.
A vagyonrendelet 18. § (3) bekezdésében foglaltak szerint a döntés előkészítését megelőzően vizsgálni kell, hogy az ingatlan megszerzése milyen önkormányzati célok megvalósítására és milyen feltételek mellett alkalmas.
Magyarország helyi önkormányzatairól szóló 2011. évi CLXXXIX törvény 13. § (1) bekezdés 9. pontjában foglalt lakás- és helyiséggazdálkodási közfeladatainak ellátása céljára kívánja megvásárolni.
Fentiekre tekintettel javasolom, hogy a Képviselő-testület a határozat-tervezetben foglaltak szerint döntsön.

Kiskőrös, 2023. november 14.

Domonyi László s.k.,

polgármester

HATÁROZAT-TERVEZET

A Képviselő-testület
1. egyetért azzal, hogy Kiskőrös Város Önkormányzata lakás- és helyiséggazdálkodási közfeladatok ellátására 6.850.394,-Ft+áfa vételáron megvásárolja a Horizont Handels und Indrustrie AG Magyarországi Fióktelepe (1114 Budapest, Villányi út 11.) tulajdonát képező Kiskőrös 3093/A/53 hrsz-ú, 18 m2 alapterületű, kivett iroda rendeltetésű és a 3093/A/54 hrsz-on nyilvántartott 12 m2 alapterületű, kivett iroda rendeltetésű, természetben a Kiskőrös, Petőfi Sándor tér 3. szám alatti, kivett irodaház rendeltetésű társasházban lévő helyiségeket, a határozat-tervezet mellékletét képező adásvételi szerződésben foglalt tulajdonjog átruházási feltételekkel.
2. felhatalmazza a polgármestert a határozat-tervezet melléklete szerinti adásvételi szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére, a kapcsolódó jognyilatkozatok megtételére.

